b"\n_START_ARTICLE_\nCanadas flagg\n_START_PARAGRAPH_\nCanadas nasjonalflagg ogs\xc3\xa5 kjent som Maple Leaf og l'Unifoli\xc3\xa9 best\xc3\xa5r av et hvitt senterfelt med et stilisert 11-hakket l\xc3\xb8nneblad p\xc3\xa5 r\xc3\xb8d bunn. Det har v\xc3\xa6rt i bruk siden 15. februar 1965._NEWLINE_L\xc3\xb8nneblader har v\xc3\xa6rt brukt som symbol p\xc3\xa5 Canadas natur i ganske lang tid, i hvert fall siden 1700-tallet. R\xc3\xb8dt og hvitt ble stadfestet av George V som Canadas nasjonalfarger i 1921, samtidig som landets v\xc3\xa5penskjold ble fastsatt.\n_START_SECTION_\nTidligere flagg\n_START_PARAGRAPH_\nFra omkring 1868 og framover brukte Canada en variasjon av red ensign som de facto nasjonalflagg. Tilh\xc3\xb8righeten til Storbritannia var her symbolisert ved Union Jack i kantonen, mens det kanadiske ble uttrykt gjennom det sammensatte v\xc3\xa5penskjoldet i flaggets frie ende. V\xc3\xa5penskjoldet inneholdt merkene for provinsene Ontario, Quebec, Nova Scotia og New Brunswick. Flagget var f\xc3\xb8rst og fremst til bruk p\xc3\xa5 sj\xc3\xb8en, som handelsflagg, og bruken av det p\xc3\xa5 land fikk den f\xc3\xb8rste tiden ikke offisiell anerkjennelse. Det britiske admiralitetet godkjente den kanadiske red ensign for bruk til sj\xc3\xb8s i 1892. V\xc3\xa5penskjoldet i flagget endret seg i takt med at nye provinser sluttet seg til den kanadiske konf\xc3\xb8derasjonen eller n\xc3\xa5r v\xc3\xa5penmerkene deres endret seg. I 1924 ble flagget endret slik at v\xc3\xa5penmerket med samlingen av provinsmerker ble byttet ut med v\xc3\xa5penet for selve Canada. Samtidig ble flagget godkjent for bruk p\xc3\xa5 den kanadiske regjeringens bygninger utenlands. Offisiell anerkjennelse av flagget som nasjonalflagg p\xc3\xa5 land kom f\xc3\xb8rst 5. september 1945. Flagget ble benyttet som nasjonalflagg inntil 1965. I perioden den kanadiske red ensign ble brukt, endret v\xc3\xa5penskjoldet seg flere ganger. L\xc3\xb8nnebladene endret eksempelvis farge fra gr\xc3\xb8nt til r\xc3\xb8dt i 1957.\n_START_SECTION_\nKongelige flagg\n_START_PARAGRAPH_\nDronningens personlige kanadiske flagg ble innf\xc3\xb8rt i 1961 og best\xc3\xa5r av fem felter, de samme som finnes i Canadas riksv\xc3\xa5pen. De tre f\xc3\xb8rste feltene er identiske med det britiske kongelige flagg og har v\xc3\xa5penmerker i felter for England (leoparder), Skottland (l\xc3\xb8ve og liljebord) og Irland (harpe), mens det fjerde feltet er byttet ut med Frankrikes tidligere kongev\xc3\xa5pen med tre fleur-de-lis (liljer), gule p\xc3\xa5 bl\xc3\xa5 bunn. De fire feltene st\xc3\xa5r for de europeiske folkene som anses som grunnleggere av Canada: engelskmenn, skotter, irer og franskmenn. Den nederste tredjedelen av flagget har tre l\xc3\xb8nneblader, symbol for Canada, r\xc3\xb8de p\xc3\xa5 hvitt felt. I midten st\xc3\xa5r det en bl\xc3\xa5 blomsterkranset skive med dronning Elisabeth IIs monogram._NEWLINE_Kronens representant i Canada, generalguvern\xc3\xb8ren, har et eget flagg som er bl\xc3\xa5tt med et gul l\xc3\xb8ve st\xc3\xa5ende p\xc3\xa5 en vulst i Canadas r\xc3\xb8de og hvite farger. L\xc3\xb8ven holder et r\xc3\xb8dt l\xc3\xb8nneblad. Den gule l\xc3\xb8ven viser forbindelsen til Storbritannia og finnes ogs\xc3\xa5 i mange andre flagg for generalguvern\xc3\xb8rer i tidligere britiske kolonier som fortsatt deler statsoverhode med Storbritannia."